

REPUBLIKA E SHQIPËRISË
Kuvendi

P R O J E K T L I GJ


				Nr _______, datë _________


PËR
DISA NDRYSHIME DHE SHTESA NË LIGJIN NR.9920,                           DATË 19.5.2008, “PËR PROCEDURAT TATIMORE NË REPUBLIKËN E SHQIPËRISË”, TË NDRYSHUAR


Në  mbështetje të neneve 78, 83, pika 1, 84, pika 4, dhe 155, të Kushtetutës, me propozimin e Këshillit të Ministrave, Kuvendi i Republikës së Shqipërisë 

				
				 V E N D O S I:

Në ligjin nr.9920, datë 19.5.2008, “Për procedurat tatimore në Republikën e Shqipërisë”, të ndryshuar, bëhen këto ndryshime dhe shtesa:

 Neni 1

Shkronja “ç”, e nenit 2, “Fusha e veprimit”, ndryshohet, si më poshtë vijon:

“ç) Sistemin e tatimeve, taksave dhe tarifave vendore, për aq sa nuk rregullohen me ligjin nr.9632, datë 30.10.2006, “Për sistemin e taksave vendore”, të ndryshuar.”.

Neni 2

Në fund të pikës 1, të nenit 14, shtohet fjalia, me këtë përmbajtje:

“Drejtoria e Përgjithshme e Tatimeve krijon sistemin qendror të të dhënave për secilin tatimpagues.”.


                                               Neni 3

Në fund të nenit 15, “Zyrat tatimore të qeverisjes vendore”, shtohet fjalia, me këtë përmbajtje:

“Drejtoria e Përgjithshme e Tatimeve shërben si agjent tatimor për mbledhjen e tatimit të thjeshtuar mbi fitimin për biznesin e vogël.”.

Neni 4

Paragrafi i dytë, i pikës 3, të nenit 45, ndryshohet, si më poshtë vijon:

“Organi tatimor kompetent, brenda 30 (tridhjetë) ditëve nga data e këtij njoftimi, është i detyruar të verifikojë situatën tatimore të subjekteve sipas një analize risku, deri në çastin e aplikimit për çregjistrim në QKR (në rastin e personave fizikë) ose deri në çastin e aplikimit për fillimin e procedurave të likuidimit në QKR ose në gjykatë (në rastin e personave juridikë) dhe, kur është e nevojshme, të ushtrojë kontroll në mjedisin ku ushtron veprimtarinë subjekti.”.

Neni 5

Pika 1, e nenit 59, ndryshohet, si më poshtë vijon:

“1. Tatimpaguesit, persona fizikë apo juridikë, tregtarë, nuk mund të kryejnë ndërmjet tyre transaksione shitjeje ose blerjeje me para në dorë, kur vlera e transaksionit është më e madhe se 150 000 lekë.”.

				        Neni 6
 
Në fund të pikës 4, të nenit 69, shtohet fjalia, me këtë përmbajtje:

“Në rastet kur nuk mund të provohet e saktë data e marrjes së vlerësimit të detyrimit tatimor, konsiderohet të jetë marrë 10 (dhjetë) ditë nga data e nisjes me postë.”.



Neni 7

Në nenin 75/1, “Rimbursimi i TVSH-së dhe kompensimi i detyrimeve tatimore”, fjalët “... brenda 30 (tridhjetë) ditëve kalendarike ...” zëvendësohen me “... brenda 60 (gjashtëdhjetë) ditëve kalendarike ...”.

               Neni 8

Pika 4, e nenit 83, ndryshohet, si më poshtë vijon:

“4. Tatimpaguesi ka të drejtë t’i kundërshtojë rezultatet e kontrollit tatimor brenda 15 (pesëmbëdhjetë) ditëve kalendarike pas datës kur vlerësohet se raporti është marrë nga tatimpaguesi.”.
              Neni 9

Pika 2, e nenit 90, ndryshohet, si më poshtë vijon:

“2. Me përjashtim të rasteve kur në ligj është parashikuar ndryshe, nëse në bankën, ku tatimpaguesi ka llogarinë bankare, ka edhe urdhra pagese të tjerë, urdhri i lëshuar nga administrata tatimore ekzekutohet sipas radhës së përcaktuar në nenin 605, të ligjit nr.7850, datë 29.7.1994, “Kodi Civil i Republikës së Shqipërisë”, të ndryshuar”.

                Neni  10

Pikat 1, 2 dhe 3, të nenit 107, ndryshohen, si më poshtë vijon:

“1. Tatimpaguesi, i cili kërkon të ankimojë, sipas pikës 1, të nenit 106, të këtij ligji, duhet që bashkë me ankesën të paguajë shumën e plotë të detyrimit tatimor ose të vendosë garanci bankare për shumën e plotë të detyrimit tatimor, të përcaktuar në njoftimin e vlerësimit të administratës tatimore.

2. Shuma e pagueshme ose shuma e vënë si garanci bankare, sipas pikës 1, të këtij neni, përjashton gjobat e përfshira në vlerësimin tatimor të ankimuar.

3. Ankimimi merret në shqyrtim vetëm kur tatimpaguesi ka paguar detyrimin tatimor, që është objekt i ankimit, dhe ka paraqitur dokumentin bankar që vërteton vendosjen e garancisë sipas përcaktimit të pikave 1 dhe 2, të këtij neni.”.

					      Neni 11

Në fund të  pikës 4, të nenit 109, “Vendimi i drejtorisë”, shtohet fjalia, me këtë përmbajtje:

“Drejtoria e Apelimit merr masat për publikimin, në website-in e Drejtorisë së Përgjithshme të Tatimeve, të qëndrimeve të mbajtura në vendimet e marra prej saj.”.

                Neni 12

Neni 113, “Mosdeklarimi në afat”, ndryshohet, si më poshtë vijon:

  “Neni 113
Mosdeklarimi në afat

Tatimpaguesi, i cili nuk dorëzon deklaratën tatimore në afat, dënohet me gjobë me 10 000 lekë për çdo deklaratë tatimore të padorëzuar.”.
Neni 13

Pika 3, e nenit 114, “Mospagimi në afat i detyrimit tatimor apo і kontributit”, shfuqizohet.

Neni 14

Neni 117, “Dënimet për agjentët e mbajtjes së tatimit në burim, agjentët e taksave dhe agjentët e tarifave”, ndryshohet, si më poshtë vijon:

“Neni 117

Dënimet për agjentët e mbajtjes së tatimit në burim, agjentët e taksave dhe agjentët e tarifave

Agjenti i mbajtjes së tatimit në burim, agjenti i taksave apo tarifave që nuk arrin të mbajë, të llogaritë, të raportojë dhe të transferojë në buxhetin e shtetit tatimin në burim apo tatimet, taksat dhe tarifat e mbledhura apo i shmanget mbledhjes së tyre, detyrohet të paguajë gjobë të barabartë me 50 për qind të shumës së plotë të tatimit, taksës apo tarifës së pambledhur apo të shmangur.”.
                                                                      
Neni 15

Ky ligj hyn në fuqi menjëherë, botohet në “Fletoren zyrtare” dhe i shtrin efektet nga data 1 janar 2014.

